[Foto’s] Derduisende stroom na Angus Buchan-biddagEugene Ross van Olifantshoek by die nasionale biddag in Bloemfontein (Foto: Marine Lourens, Maroela Media) Op ŉ koel Vrystaat-oggend is die plaas Wilde Als net buite Bloemfontein ŉ miernes van bedrywighede soos derduisende mense die terrein binnestroom vir Angus Buchan se “It’s Time”- nasionale biddag. Talle mense het al sedert Woensdag op die terrein gekamp en duisende motors en busse stroom al sedert 04:00 vanoggend die plaas binne. Bywoners van die biddag het kampstoele, tente en sambrele voor die reuse verhoog en 27 skerms opgeslaan en deel onderling koppies warm koffie, beskuit en toebroodjies met mekaar. Elke paar minute land nóg ŉ helikopter op die terrein soos nog mense opdaag om te bid vir die toekoms van Suid-Afrika. Die lug is gevul met die klank van ramshorings wat geblaas word deur verskeie van die persone wat die geleentheid bywoon. Eugene Ross, een van die mense wat ramshoring in die skare speel, het aan Maroela Media verduidelik dat die ramshoring God se stem verteenwoordig. “Dit is soos ŉ gebed sonder woorde. En die klank daarvan trek ver, ver verby al die sleg en boosheid tot daar waar God se goedheid is,” het hy gesê. Organiseerders sê dit is nog nie moontlik om te bepaal hoeveel mense alreeds opgedaag het by die plaas nie, maar meen dat dit teen 12:00 meer as ŉ miljoen sal wees. Talle busse is steeds van reg oor die land op pad. Dit sal die grootste gebedsgeleentheid nog in SA wees. Mense van Australië, die Demokratiese Republiek van Kongo, Namibië, Nieu-Seeland en Duitsland woon ook die geleentheid by. Altesaam 5 000 vrywilligers help om parkering aan te wys, mense te help om plekke te vind om te sit en die skare te monitor. Noodhulpdiensstasies is naby die verhoog opgeslaan en 1 000 mobiele toilette is oor die terrein versprei. Buchan was teen 08:30 nog nie by die plaas nie. Die amptelike verrigtinge sal na verwagting om 12:00 afskop en sal tot 16:00 duur.